**1743**

**Návrh vlády**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov v znení neskorších predpisov**

Podľa § 89 ods. 1 zákona č. 350/1996 Z. z. o rokovacom poriadku Národnej rady Slovenskej republiky za mimoriadnych okolností, keď môže dôjsť k ohrozeniu základných ľudských práv a slobôd alebo bezpečnosti alebo ak hrozia štátu značné hospodárske škody, národná rada sa môže na návrh vlády uzniesť na skrátenom legislatívnom konaní o návrhu zákona.

Na rokovanie vlády Slovenskej republiky sa predkladá návrh zákona, ktorým sa dopĺňa zákon č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov v znení neskorších predpisov.

Dňa 20. decembra 2022 podala Európska komisia žalobu proti Slovenskej republike C-773/22. Podľa názoru Európskej komisie Slovenská republika neprebrala do svojho právneho poriadku správne niektoré ustanovenia smernice Európskeho Parlamentu a Rady 2005/36/ES zo 7. septembra 2005 o uznávaní odborných kvalifikácií, čím si nesplnila povinnosti vyplývajúce z týchto ustanovení smernice. Slovenská republika podala k žalobe vyjadrenie zo 17. marca 2023, ku ktorému podala Európska komisia repliku z 28. apríla 2023. Zo strany Slovenskej republiky je preto potrebné v čo najkratšom čase pristúpiť k potrebným úpravám viacerých ustanovení zákona č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov v znení neskorších predpisov.

Obsahom návrhu zákona je spresnenie niektorých pojmov s cieľom zúženia okruhu prípadov, kedy je potrebné vykonať kompenzačné opatrenie, upravenie lehôt pri preskúmaní odbornej kvalifikácie na účely poskytovania služieb a spresnenie výpočtu požadovaných dokumentov, ktoré môže príslušný orgán od žiadateľa vyžadovať.

Vzhľadom na termín volieb do Národnej rady Slovenskej republiky a jeho zohľadnenie v harmonograme schôdzí Národnej rady Slovenskej republiky v roku 2023 je preto potrebné, aby tento návrh zákona bol prerokovaný na schôdzi Národnej rady Slovenskej republiky, ktorá začína 13. júna 2023.

Pokiaľ Slovenská republika nesplní povinnosti vyplývajúce z ustanovení smernice, tak Súdny dvor Európskej únie môže vydať rozsudok obsahujúci uloženie finančnej sankcie. Rozsah finančnej sankcie v tomto prípade nepredstavuje len uloženie paušálnej pokuty, ale aj denné penále. Z toho dôvodu, hrozia Slovenskej republike značné hospodárske škody, čím je splnená jedna z materiálnych podmienok na skrátené legislatívne konanie.

Na základe uvedených skutočností z dôvodu **možných značných hospodárskych škôd** je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady **navrhnúť Národnej rade Slovenskej republiky, aby sa uzniesla na skrátenom legislatívnom konaní** o vládnom návrhu zákona, ktorým sa mení a dopĺňa zákon č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov v znení neskorších predpisov

V Bratislave 7. júna 2023

**Ľudovít Ódor, v. r.**

predseda vlády

Slovenskej republiky

**Daniel Bútora, v. r.**

minister školstva, vedy, výskumu a športu

Slovenskej republiky